钦定古今图书集成/明伦汇编/氏族典/第517卷 > 《廖用贤尚友录》 > 揭傒斯
## 钦定古今图书集成/明伦汇编/氏族典/第517卷 > 《廖用贤尚友录》 > 揭傒斯

按《元史揭傒斯传》：“傒斯字曼硕，龙兴富州人。父来成，
宋乡贡进士。傒斯幼贫，读书尢刻苦，昼夜不少懈，父
子自为师友，由是贯通百氏。早有文名。延祐初，程钜
夫、卢挚列荐于朝，特授翰林国史院编修官，迁国子
助教，复留为应奉。天历初，开奎章阁，首擢为授经郎，
以教勋戚大臣子孙。文宗时幸阁中，有所咨访，奏对”
称旨，恒以字呼之而不名。改翰林直学士。及开经筵，
再陞侍讲学士、同知经筵事。至正三年，年七十，致事
去，诏遣使追及于漷南。寻复奉上尊谕旨，还撰《明宗
神御殿碑》。诏修辽、金、宋三史，傒斯为总裁官。四年，《辽
史》成，留宿史馆，朝夕不敢休。因得寒疾，七日卒。追封
豫章郡公，谥曰文安。傒斯少处穷约，事亲菽水粗具，
而必得其欢心。友于兄弟，终始无间言。